അജയ്യ സൈന്യം കെട്ടിപ്പടുക്കാന് കിമ്മിന്റെ ആഹ്വാനം സിയൂള്: യുഎസ് പ്രസിഡന്റിനെ തകര്ക്കുന്ന രീതിയിലുള്ള അജയ്യ സൈന്യത്തെ കെട്ടിപ്പടുക്കണമെന്ന് ഉത്തരകൊറിയന് ഏകാധിപതി കിം ജോംഗ് ഉന്. യുഎസില് ആണവാക്രമണം നടത്താന് ശേഷിയുള്ള മിസൈല് നിരീക്ഷിച്ചശേഷം തിങ്കളാഴ്ചയാണു കിം വിവാദ പ്രസ്താവന നടത്തിയത്. വര്ക്കേഴ്സ് പാര്ട്ടിയുടെ 76ാം ജന്മവാര്ഷികത്തിന്റെ ഭാഗമായി സംഘടിപ്പിച്ച എക്സിബിഷനില് പങ്കെടുത്തശേഷം സംസാരിക്കുകയായിരുന്നു അദ്ദേഹം. ദക്ഷിണകൊറിയയെയും സൈന്യം ഉന്നം വയ്ക്കണമെന്നും അദ്ദേഹം പ്രസംഗത്തില് പറഞ്ഞു. തെറ്റായ മുന്വിധിയോടെ യുഎസ് മേഖലയില് അശാന്തി പടര്ത്തുകയാണ്. വെല്ലുവിളിക്കാന് എല്ലാവരും ഭയക്കുന്ന രീതിയിലുള്ള അജയ്യ സൈന്യത്തെ കെട്ടിപ്പടുക്കണമെന്നും കിം പറഞ്ഞു. ഞായാറാഴ്ചയായിരുന്നു വര്ക്കേഴ്സ് പാര്ട്ടിയുടെ ജന്മവാര്ഷികം. 2011 നു ശേഷം ആദ്യമായാണു പാര്ട്ടി ജന്മവാര്ഷികത്തില് ഉത്തരകൊറിയന് സൈന്യം എക്സിബിഷന് സംഘടിപ്പിക്കുന്നത്. മിസൈലുകളും റോക്കറ്റുകളും നിരീക്ഷിക്കുന്ന കിമ്മിന്റെ ചിത്രം ഉത്തരകൊറിയ പുറത്തുവിട്ടിട്ടുണ്ട്. അടുത്തിടെ ഉത്തരകൊറിയ പരീക്ഷണം നടത്തിയ ബാലിസ്റ്റിക് മിസൈലുകളും പ്രദര്ശിപ്പിച്ചിരുന്നതായി ദക്ഷിണ കൊറിയന് മാധ്യമങ്ങള് റിപ്പോര്ട്ട് ചെയ്തു. പരീക്ഷണം നടത്താത്ത ഐസിബിഎം മിസൈലും ഉത്തരകൊറിയ പ്രദര്ശിപ്പിച്ചിരുന്നതായി ദക്ഷിണകൊറിയന് ഹന്നാം യൂണിവേഴ്സിറ്റി പ്രഫസര് വാംഗ് വോക്ക് പറഞ്ഞു. അന്തര്വാഹിനിയില്നിന്നും ട്രെയിനില്നിന്നും വിക്ഷേപിക്കാന് സാധിക്കുന്ന ബാലിസ്റ്റിക് മിസൈലുകളും പ്രദശിപ്പിച്ചതായി ദക്ഷിണകൊറിയ വെളിപ്പെടുത്തി. പുതിയ ആയുധങ്ങള് നിര്മിക്കുന്നുണ്ടെന്നും സൈനികമായി ശക്തരാണെന്നും കാണിക്കുന്നതിനായാണ് ഉത്തരകൊറിയ ഇത്തരം എക്സിബിഷനുകളും പരേഡുകളും നടത്തുന്നത്.